ກອງປະຊຸມ ສະພາສິດທິມະນຸດ ຊົນຊາວລາວ ໃນ ສະຫະລັດ
ກອງປະຊຸມ ສະພາສິດທິມະນຸດ ຊົນຊາວລາວ ໃນສະຫະລັດ ທີ່ປະກອບດ້ວຍ ຫົກອົງການ ການເມືອງ ແລະມີຜູ້ຕາງ​ໜ້າ ປະ​ຊາ​ຄ​ົມເກົາ​ຫຼີ​ ແລະ​ຫວຽດ​ນາມ ເຂົ້າ​ຮ່ວມ ຈັດ​ຂຶ້ນໃນວັນທີ 9 ກໍລະກົດ ຜ່ານ​ມານີ້.
ສະບາຍດີທ່ານຜູ້ຟັງທີ່ເຄົາລົບ ລາຍການຊີວິດຊາວລາວ ໃນແລງ ວັນພະຫັດມື້ນີ້ ຈະນຳເອົາລາຍງານກອງປະຊຸມ ສະພາສິດທິມະ ນຸດ ຊົນຊາວລາວ ຫລື Laotian Human Rights Council ໃນ ສະຫະລັດ ມາສະເໜີທ່ານ ກອງປະຊຸມດັ່ງກ່າວນີ້ ໄດ້ຈັດຂື້ນໃນ ວັນທີ 9 ເດືອນກໍລະກົດ ທີ່ຜ່ານມາ ຢູ່ທີ່ຕຶກ Cannon ຊຶ່ງເປັນ ພາກສ່ວນນຶ່ງຂອງຫ້ອງປະຊຸມ ສະພາຄອງແກຣສ ຜູ້ເຂົ້າຮ່ວມກອງປະຊຸມດັ່ງກ່າວມາຈາກຫົກອົງການຈັດຕັ້ງການເມືອງ ແລະບັນດາຜູ້ຕາງໜ້າປະຊາຄົມຫວຽດນາມ ແລະເກົາຫລີໃຕ້ ທີ່ເຂົ້າຮ່ວມລາຍງານ ກ່ຽວກັບຄວາມເປັນຫ່ວງດ້ານສິດທິມະນຸດ ຢູ່ໃນ ສປປ ລາວ ຊຶ່ງ ກິ່ງສະຫວັນ ຈະນຳເລື້ອງນີ້ມາສະເໜີທ່ານໃນອັນດັບຕໍ່ໄປ ສະບາຍດີທ່ານຜູ້ຟັງທີ່ເຄົາລົບ ໃນຕອນທ່ຽງວັນພຸດທີ 9 ເດືອນກໍລະກົດ ທີ່ຜ່ານມານີ້ ຢູ່ທີ່ຕຶກ Cannon ຊຶ່ງເປັນພາກສ່ວນນຶ່ງຂອງຫ້ອງການຂອງ ສະພາຕຳ່ ສະຫະລັດ ທີ່ນະຄອນຫລວງ ວໍຊິງຕັນ ດີ ຊີ ໄດ້ມີ ກອງປະຊຸມຂອງ ສະພາສິດທິມະນຸດ ຊົນຊາວລາວ ຫລື Laotian Human Rights Council ເພື່ອລາຍງານເຖິງ ການຝ່າຝືນສິດທິມະນຸດຂອງ ລັດຖະບານ ສປປ ລາວ ທີ່ໄດ້ເພີ້ມທະວີສ້າງຄວາມເປັນຫ່ວງຫລາຍຂື້ນ ຢູ່ໃນຂົງເຂດ ພ້ອມດ້ວຍປະຊາຄົມລາວ ຢູ່ໃນ ແລະຢູ່ນອກປະເທດ ແລະປະຊາຄົມນາໆຊາດ ກອງປະຊຸມຄັ້ງນີ້ ໄດ້ຮັບຄວາມອຸ້ມຊູຈາກ ຜູ້ແທນສະພາຕຳ່ ຈາກ ລັດ Virginia ທ່ານ Frank Wolf ໂດຍການເປັນປະທານກອງ ປະຊຸມຂອງ ທ່ານດອກເຕີ Richard ສາຍສະໝອນ ທີ່ເດີນທາງ ມາຈາກລັດ Oklahoma ພ້ອມດ້ວຍ ບັນດາຜູ້ຕາງໜ້າຈາກຫົກ ອົງການໆເມືອງທົ່ວ ສະຫະລັດ ລວມມີ: ອົງການພະລັງຮວມຊາດ ອົງການລາວຮ່ວມສຳພັນ ຂະບວນການລາວເປັນລາວຍຸກໃໝ່ ອົງການລາວຍຸກໃໝ່ເພື່ອປະຊາທິປະໄຕ ສະພາສິດທິມະນຸດຊົນຊາດລາວ ເທັກຊັສ ຂະບວນການນັກສຶກສາ ເພື່ອປະຊາທິປະໄຕ 26 ຕຸລາ 1999 ຫົວຂໍ້ເລື່ອງທີ່ ສະພາສິດທິມະນຸດ ຊົນຊາວລາວ ໄດ້ຍົກຂື້ນ ມາກ່າວລາຍງານກໍຄື ປະຊາຊົນລາວ ຍັງຖືກກົດດັນ ບໍ່ມີ ສິດປາກເວົ້າ ລັດຖະບານ ສປປ ລາວ ຍາດເອົາດິນດອນ ຂອງປະຊາຊົນຜູ້ທຸກຈົນ ຮວມທັງບັນດາຊົນເຜົ່າຕ່າງໆ ທີ່ ເຮັດໃຫ້ເຂົາເຈົ້າບໍ່ມີທີ່ຢູ່່ອາໄສ ນອກນັ້ນກໍຍັງມີຫົວຂໍ້ເລຶ່ອງ ຕ່າງໆ ທີ່ຄະນະໄດ້ຍົກຂື້ນມາສົນທະນາກັນ ທ່ານອະຣິຍະພອນ ຈັນທະລາ ອະດີດນັກສຶກສາຄົນນຶ່ງ ແລະຜູ້ຕາງໜ້າ ຂະບວນການນັກສຶກສາ ເພື່ອປະຊາທິປະໄຕ ທີ່ໄດ້ເຂົ້າຮ່ວມເດີນຂະບວນປະທ້ວງ ລັດຖະບານ ສປປ ລາວ ໃນປີ 1999 ປັດຈຸບັນນີ້ ໄດ້ເຂົ້າມາລີ້ໄພຢູ່ໃນ ສະຫະລັດ ແລະໄດ້ໃຫ້ການສຳພາດຕໍ່ ວີໂອເອ ວ່າ : ຕໍ່ມາກໍມີຜູ້ຕາງໜ້າສິດທິມະນຸດຈາກ ປະຊາຄົມຫວຽດນາມ ແລະເກົາຫລີໃຕ້ ໄດ້ມາຮ່ວມ ກ່າວສະໜັບສະໜູນ ນັກເຄື່ອນໄຫວສິດທິມະນຸດ ທີ່ສຳຄັນອີກຄົນນຶ່ງນັ້ນກໍຄື ທ່ານນາງ ດອກເຕີ Sue Gunawardena Vaughn ທີ່ປຶກສາ ດ້ານສິດທິມະນຸດ ມີຫ້ອງການຢູ່ນະຄອນຫລວງ ວໍຊິງຕັນ ດີ ຊີ ທ່ານນາງ ໄດ້ກ່າວຢູ່ໃນກອງປະຊຸມວ່າ : “ຄົນລາວ ແມ່ນຮວມຢູ່ໃນບັນດາຊົນຊາດ ທີ່ມີໄມຕີຈິດ ເປັນມິດສູງທີ່ສຸດ ເອື້ອເຟຶ້ອເພື່ອແຜ່ທີ່ສຸດ ໃຈກວ້າງທີ່ສຸດ ໃຫ້ການຕ້ອນຮັບອົບອຸ່ນທີ່ສຸດ ແລະດີທີ່ສຸດ ທີ່ຂ້າພະເຈົ້າເຄີຍໄດ້ພົບພໍ້ ມາ ແຕ່ວ່າ ເປັນເລື່ອງທີ່ເສົ້າສະລົດໃຈທີ່ສຸດ ເວລາເຮົາຄິດເຖິງ ລັດຖະບານທີ່ເຂົາເຈົ້າຕ້ອງໄດ້ຢູ່ພາຍໃຕ້ການປົກຄອງໃນແຕ່ລະມື້ ເພາະສະນັ້ນ ຂ້າພະເຈົ້າ ມາທີ່ນີ້ ຂ້າພະເຈົ້າມາທີ່ນີ້ກໍເພາະວ່າ ຂ້າພະເຈົ້າເປັນນັກເຄື່ອນໄຫວເພື່ອສິດທິມະນຸດ ຂ້າພະເຈົ້າໄດ້ເຮັດວຽກມາໄດ້ 20 ປີແລ້ວ  ນັບຕັ້ງແຕ່ໄດ້ເປັນນັກສຶກສາ ຂ້າພະເຈົ້າເປັນນັກເຄື່ອນໄຫວດ້ານສິດທິມະນຸດ ຢູ່ໃນຫລາຍລະດັບ ທັງຢູ່ໃນ ສະຫະລັດ ແລະເອເຊຍ ແລະໄດ້ເຮັດວຽກຢ່າງໃກ້ຊິດກັບບັນດາຊົນເຜົ່ານ້ອຍຕ່າງໆ ຂ້າພະເຈົ້າມີຈຸດອ່ອນຢູ່ໃນດວງໃຈ ຂອງຂ້າພະເຈົ້າ ສຳລັບພວກທີ່ຖືກກົດຂີ່ ຂ້າພະເຈົ້າມັກເມືອງລາວແທ້ໆ ຂ້າພະເຈົ້າໄດ້ເຮັດວຽກຢູ່ມຽນມາ ຫວຽດນາມ ແລະກຳປູເຈຍ ທີ່ໄດ້ຮັບຄວາມສົນໃຈຫລາຍທີ່ສຸດ ແຕ່ວ່າລາວ ຍັງບໍ່ທັນໄດ້ຮັບຄວາມສົນໃຈຢ່າງພຽງພໍ ຈາກປະເທດຕາເວັນຕົກເທົ່າທີ່ຄວນ ພວກເຮົາມີປາກມີສຽງ ທ່ານນາງ Aung San Suu Kyi ໄດ້ໃຊ້ຄຳເວົ້າທີ່ມີຊື່ສຽງ ເວລາມຽນມາຢູ່ພາຍໃຕ້ການປົກຄອງຂອງທະຫານ ນັ້ນວ່າ ຈົ່ງໃຊ້ສິດເສຣີພາບຂອງທ່ານ ແລະຂ້າພະເຈົ້າຄິດວ່າ ລາວກໍເຊັ່ນດຽວກັນ ທ່ານມີປາກມີສຽງ ພວກເຮົາປະຊາຄົມນາໆຊາດ ກໍມີປາກມີສຽງ ແລະພວກເຮົາຕ້ອງການໃຊ້ປາກສຽງເຫລົ່ານີ້ໃຫ້ດັງໆ ເພື່ອພວກທີ່ມິດງຽບປາກບໍ່ໄດ້ຢູ່ໃນລາວ ປັດຈຸບັນນີ້ ດັ່ງທີ່ທ່ານໄດ້ຍິນຢູ່ໃນກອງປະຊຸມນີ້ ບໍ່ມີເສລີພາບສຳລັບ ກຸ່ມສັງ ຄົມພົນລະເຮືອນໃນລາວ ແລະຂ້າພະເຈົ້າໄດ້ເນັ້ນໜັກເລື່ອງນີ້ ” ທ່ານນາງ Gunawardena ໄດ້ກ່າວອອກມາຢ່າງເຫັນອົກເຫັນໃຈ ແລະໄດ້ຮັບການຕົບມື ສະໜູນສະໜູນຢູ່ເປັນລະຍະ ທ່ານນາງ ກ່າວວ່າຕື່ມອີກວ່າ : “ຂ້າພະເຈົ້າ ໄດ້ເຮັດວຽກຢູ່ຫວຽດນາມ ກຳປູເຈຍ ຈີນ ມຽນມາ ແລະລາວເປັນປະເທດ ທີ່ກົດຂີ່ຂົ່ມເຫັງທີ່ສຸດ ແລະບໍ່ມີບ່ອນໃຫ້ແກ່ກຸ່ມສັງຄົມພົນລະເຮືອນ ບໍ່ມີເສລີພາບໃນການລະບາຍອອກ ບໍ່ມີເສລີພາບໃນການປາກເວົ້າ ບໍ່ມີເສລີ ພາບດ້ານສາດາສະໜາ ບໍ່ມີຄວາມແຈ້ງຂາວໂປ່ງໃສ ລັດຖະບານບໍ່ມີຄວາມຮັບຜິດຊອບ ແລະບໍ່ມີສິດເສລີດ້ານຂ່າວສານ ” ທ່ານນາງ Dr Gunawardena ກ່າວຕໍ່ໄປວ່າ : “ຖ້າຫາກທ່ານໄດ້ອ່ານ ຂ່າວສານ Vientiane Times ທີ່ເປັນໜັງສືພິມພາສາອັງກິດ ທີ່ຂ້າ ພະເຈົ້າອ່ານ ທ່ານຈະຄິດວ່າ ເມືອງລາວເປັນສະຫວັນຊັ້ນຟ້າ ແລະມັນກໍແມ່ນແທ້ ເປັນປະເທດທີ່ງົດງາມແທ້ໆ ເຂົາເຈົ້າລາຍງານຜົນເກັບກ່ຽວໄດ້ເກີນຄວາມຄາດໝາຍຂອງທຸກຄົນເຖິງ 8% ທ່ານເຫັນໃບໜ້າທີ່ຍີ້ມ ແຍ້ມແຈ່ມໃສຂອງຄົນລາວ ນັ້ນແມ່ນສິ່ງທີ່ທ່ານເຫັນຢູ່ໃນຂ່າວ ແລະທ່ານກໍຮູ້ວ່າ ຂ່າວຖືກຄວບຄຸມເກືອບຮ້ອຍເປີເຊັນໂດຍ ລັດຖະບານ ແລະທ່ານກໍຄົງຮູ້ແລ້ວ ວ່າ ປະເທດທີ່ຖືກຄວບຄຸມຈາກລັດຖະບານ ນັ້ນແມ່ນມີສິ່ງນ້ອຍໆທີ່ຮ້ອງວ່າ ການໂຄສະນາຊວນເຊື່ອ ຊຶ່ງເປັນການໂຄສະນາທີ່ຮຸນແຮງ ທີ່ຄົນລາວທຳມະດາສາມັນບໍ່ໄດ້ຮັບຂ່າວຄາວອັນໃດເລີຍ ແລະນັ້ນກໍເປັນເລື່ອງໂສກເສົ້າທີ່ສຸດ ເພາະສະນັ້ນ ເຮົາຕ້ອງ ການຢາກໃຫ້ອ້າຍໆນ້ອງໆຂອງເຮົາ ຢູ່ໃນປະເທດໄດ້ຮູ້ຈັກວ່າມີຫຍັງເກີດຂື້ນແທ້ໆ ລາວເປັນປະເທດທີມີການສໍ້ລາດບັງຫລວງຫລາຍທີ່ສຸດ ເປັນປະເທດທີ່ມີການຜະລິດອາຫານໄດ້ສູງ ແລະ ຊັບພະຍາກອນ ຢ່າງຫລວງຫລາຍ ແຕ່ເປັນປະເທດທີ່ບໍ່ມີຄວາມໝັ້ນຄົງ ທາງດ້ານອາຫານຢູ່ໃນໂລກ ຫລາຍກວ່າ 50 ເປີເຊັນຂອງເດັກນ້ອຍອາຍຸຕ່ຳກວ່າຫ້າປີ ບໍ່ໄດ້ຮັບອາ ຫານຢ່າງພຽງພໍ ນັ້ນແມ່ນການຝ່າຝືນດ້ານມະນຸດສະທຳ ອີກສິ່ງນຶ່ງກໍຄື  ລາວກຳລັງຈະເປັນປະທານອາຊ່ຽນໃນປີ 2015 ສະນັ້ນເຮົາມີໂອກາດທີ່ດືງ ຄວາມສົນໃຈໄປໃສ່ລາວ ລາວຢາກມີບົດບາດໃຫຍ່ຢູ່ໃນຂົງເຂດ ຊຶ່ງກໍເປັນສິ່ງທີ່ດີ, ດີອີ່ຫລີ ແຕ່ວ່າຕ້ອງມີຄວາມຮັບຜິດຊອບ ອາຊ່ຽນ ມີກົນໄກດ້ານສິດທິມະນຸດ ລາວຕ້ອງຮ່ວມໃຊ້ກົນໄກອັນນັ້ນ ມັນຈະເປັນເລຶ່ອງທີ່ໜ້າຫົວ ຖ້າຫາກວ່າ ລາວ ບໍ່ສົ່ງເສີມສິດທິມະນຸດຢູ່ໃນປະເທດຂອງຕົນເອງ ”